FI Euroopan unionin virallinen lehti C 160/19

Ilmoitus tiettyjen Kiinan kansantasavallasta peräisin olevien rauta- ja teräskiinnittimien tuontiin sovellettavia polkumyynnin vastaisia toimenpiteitä koskevan tarkastelun vireillepanosta 28. heinäkuuta 2011 annettujen Maailman kauppajärjestön riitojenratkaisuelimen suositusten ja tuomion seurauksena – kiinnittimiä koskeva riita-asia (DS 397)

2012/C 160/07

Euroopan komissio, jäljempänä ’komissio’, on vastaanottanut toimenpiteistä, joita yhteisö voi toteuttaa polkumyyntitoimenpiteitä ja tukien vastaisia toimenpiteitä koskevan WTO:n riitojenratkaisuelimen hyväksymän raportin johdosta, 23. heinäkuuta 2001 annetun neuvoston asetuksen (EY) N:o 1515/2001 (1), jäljempänä ’WTO:n valtuutusasetus’, 1 artiklan 3 kohdan mukaisen tarkastelupyynnön.

1. Tarkastelupyyntö

Pyynnön esitti Bulten Fasteners (China) Co., Ltd. sen jälkeen, kun komissio oli julkaissut ilmoituksen (2), jäljempänä ’kiinnittimiin liittyvä toimenpiteiden toteuttamista koskeva ilmoitus’, jossa se pyysi Kiinan kansantasavallassa toimivia kiinnittimien vientiä harjoittavia tuottajia esittämään tarkastelupyynnön, jos ne katsoivat kiinnittimiin liittyvän toimenpiteiden toteuttamista koskevan ilmoituksen 1 a kohdassa mainittujen edellytysten koskevan itseään.

2. Tutkimuksen kohteena oleva tuote

Tämän tutkimuksen kohteena oleva tuote on tietyt Kiinan kansantasavallasta peräisin olevat rauta- ja teräskiinnittimet, jäljempänä ’tutkimuksen kohteena oleva tuote’, sellaisena kuin se on määritelty 26. tammikuuta 2009 annetussa neuvoston asetuksessa (EY) N:o 91/2009 (3), jäljempänä ’alkuperäinen asetus’.

3. Voimassa olevat toimenpiteet

Tällä hetkellä voimassa oleva toimenpide on tiettyjen Kiinan kansantasavallasta peräisin olevien rauta- ja teräskiinnittimien tuonnissa neuvoston asetuksella (EY) N:o 91/2009 käyttöön otettu lopullinen polkumyyntitulli.

4. Tarkastelun perusteet

WTO:n valtuutusasetuksen 1 artiklan 3 kohdan mukainen pyyntö perustuu siihen, että 1 kohdassa ilmoitettu hakija on jättänyt toimimatta yhteistyössä ja pyytämättä yksilöllistä kohtelua neuvoston asetuksen (EY) N:o 1225/2009 (4), jäljempänä ’polkumyyntiä koskeva perusasetus’, 9 artiklan 5 kohdasta aiheutuvan hallinnollisen rasitteen vuoksi.

Hakija on myös toimittanut tietoja vientihinnoistaan ja -määristään alkuperäisen tutkimusajanjakson aikana kiinnittimiin liittyvän toimenpiteiden toteuttamista koskevan ilmoituksen 1 b kohdan ii alakohdassa edellytetyllä tavalla.

Lisäksi hakija on todennut, että jos se olisi toiminut yhteistyössä alkuperäisessä tutkimuksessa, se olisi pyytänyt yksilöllistä tarkastelua polkumyyntiä koskevan perusasetuksen 17 artiklan 3 kohdan nojalla, ja sen vuoksi se pyytää yksilöllistä tarkastelua tällä kertaa.

5. Menettely polkumyynnin määrittämiseksi

Komissio on neuvoa-antavaa komiteaa kuultuaan tullut siihen tulokseen, että on olemassa riittävä näyttö tarkastelun vireille panemiseksi, ja panee näin ollen vireille WTO:n valtuutusasetuksen 1 artiklan 3 kohdan mukaisen tarkastelun määrittääkseen, täyttääkö hakija polkumyyntiä koskevan perusasetuksen 9 artiklan 5 kohdan ja 17 artiklan 3 kohdan vaatimukset, jotka ovat yksilöllisen polkumyyntimarginaalin vahvistamisen edellytyksenä.

Jos hakija täyttää yksilöllisen tullin saamiselle säädetyt vaatimukset, määritetään tarvittaessa hakijan yksilöllinen polkumyyntimarginaali ja -tulli, jota olisi sovellettava hakijan harjoittamaan tarkasteltavana olevan tuotteen tuontiin unioniin. Tämä yksilöllinen polkumyyntimarginaali määritetään tutkimuksessa käyttäen hakijan vientihintoja alkuperäisen tutkimusajanjakson aikana ja vertailumaan normaaliarvoa, joka määritettiin jo alkuperäisessä tutkimuksessa.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää hakijalle kyselylomakkeen. Nämä tiedot ja asiaa tukeva näyttö on toimitettava komissiolle 6 kohdan a alakohdan i alakohdassa asetetussa määräajassa.

b) Tietojen keruu ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan kyselyvastauksia täydentäviä tietoja ja esittämään asiaa tukevaa näyttöä. Nämä tiedot ja asiaa tukeva näyttö on toimitettava komissiolle 6 kohdan a alakohdan i alakohdassa asetetussa määräajassa.

Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on erityisiä syitä. Tämä pyyntö on esitettävä 6 kohdan a alakohdan ii alakohdassa asetetussa määräajassa.

6. Määräajat

Yleiset määräajat

i) Osapuolten ilmoittautuminen sekä kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa, palautettava kyselylomakkeet ja toimitettava mahdolliset muut tiedot 37 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

ii) Kuulemiset

Asianomaiset osapuolet voivat myös pyytää saada tulla komission kuulemiksi samassa 37 päivän määräajassa.

7. Kirjallisia huomautuksia, kyselylomakkeiden palauttamista ja kirjeenvaihtoa koskevat ohjeet

Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto, on varustettava merkinnällä ”Limited” (5).

Asianomaisten osapuolten, jotka toimittavat luottamuksellisia tietoja, on toimitettava niistä polkumyyntiä koskevan perusasetuksen 19 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Yhteenvetojen olisi oltava riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys. Jos asianomainen osapuoli ei liitä toimittamiinsa luottamuksellisiin tietoihin ei-luottamuksellista yhteenvetoa, jonka muoto ja laatu vastaavat vaatimuksia, kyseiset luottamukselliset tiedot voidaan jättää huomiotta.

Asianomaisten osapuolten on esitettävä kaikki huomautuksensa ja pyyntönsä sähköisessä muodossa (ei-luottamukselliset huomautukset sähköpostitse ja luottamukselliset CD-R-levyllä tai DVD-levyllä), ja niiden on ilmoitettava asianomaisen osapuolen nimi, osoite, sähköpostiosoite, puhelinnumero ja faksinumero. Kaikki palautettaviin kyselylomakkeisiin tai niiden mahdollisiin päivityksiin liittyvät valtakirjat ja allekirjoitetut todistukset on kuitenkin toimitettava paperiversioina eli postitse tai henkilökohtaisesti jäljempänä mainittuun osoitteeseen. Polkumyyntiä koskevan perusasetuksen 18 artiklan 2 kohdan mukaisesti asianomaisen osapuolen, joka ei pysty toimittamaan huomautuksiaan ja pyyntöjään sähköisessä muodossa, on välittömästi ilmoitettava asiasta komissiolle. Komission kanssa käytävästä kirjeenvaihdosta on saatavilla lisätietoja kauppapolitiikan pääosaston verkkosivuilla osoitteessa http://ec.europa.eu/trade/tackling-unfair-trade/trade-defence/

Komission yhteystiedot:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22993704 Sähköposti: TRADE-AD-FASTENERS-DSB@ec.europa.eu

8. Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se vaikeuttaa tutkimusta huomattavasti, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon ja niiden sijasta voidaan perusasetuksen 18 artiklan mukaisesti käyttää käytettävissä olevia tietoja. Jos asianomainen osapuoli ei toimi yhteistyössä tai toimii yhteistyössä vain osittain ja tämän vuoksi käytetään käytettävissä olevia tietoja, lopputulos voi olla osapuolen kannalta epäedullisempi kuin jos se olisi toiminut yhteistyössä.

9. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (6) mukaisesti.

10. Kuulemismenettelystä vastaava neuvonantaja

Asianomaiset osapuolet voivat ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja kolmansien osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisen osapuolen puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkinnan alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla (http://ec.europa.eu/trade/tackling-unfair-trade/hearing-officer/index_en.htm).

(1) EYVL L 201, 26.7.2001, s. 10.

(2) EUVL C 66, 6.3.2012, s. 29.

(3) EUVL L 29, 31.1.2009, s. 1.

(4) EUVL L 343, 22.12.2009, s. 51.

(5) “Limited”-merkinnällä varustettu asiakirja on neuvoston asetuksen (EY) N:o 1225/2009 (EUVL L 343, 22.12.2009, s. 51) 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(6) EYVL L 8, 12.1.2001, s. 1.